**Forum kino** er en tidligere kinobygning på Danmarks plass, Fjøsangerveien 28 i Bergen. Bygningen er tegnet av Ole Landmark i 1936 og sto ferdig i 1946. Det var den største kinoen i Bergen frem til den ble lagt ned i 2005.

Om bygningen
------------

Forum kino er et av Landmarks hovedverk, og et hovedverk i norsk funksjonalisme, men med dekorative elementer i fasaden som søyler og glasstårn er den klart inspirert av art deco. Bygget ble tegnet og bygd til bare kinodrift. Forum kino var den største frittliggende kinobygning i Norge som ble reist i 1930-årene. I Oslo ble det bygd en rekke kinoer i denne perioden, men samtlige som en del av større forretningsgårder. For å finne kinoer som Forum, må vi i stedet se til de store kinopalassene som ble bygd ute i Europa.

Etter «ansøkning fra de kommunale kinematografers styre», stilte formannskapet i møte 30. mars 1938 hjørnetomten Jonas Lies vei/Fjøsangerveien til disposisjon for kinematografene, forutsatt at bygget også kom til å inneholde en filial av Bergen Offentlige Bibliotek. Tomten var tidligere tiltenkt et folkebad. I 1938 bevilget formannskapet også penger til omlegging av trikkespor og avløpsnett.

Kinoens opprinnelige navn var **Aarstad kino**, og tanken var at bygget også skulle avhjelpe bydelens mangel på møtelokaler. Rådmann for 4. avdeling skrev 18. januar 1940 at fordelene ved at det «*ikke bygges langs Ibsensgate, må sies å være så store at den foreslåtte tomtepris må karakteriseres som rimelig.*» Finansrådmannen skrev 26. september 1947: «*Da Aarstad kino ble besluttet bygget, ble det fremholdt at man ved dette bygg delvis kunne få avhjulpet mangelen på forsamlingslokaler. Man tenkte også på lokalets bruk som valglokale. Den siste mulighet er blitt på det nærmeste avskåret ved benkarrangementet.*» Ved valget i 1946 måtte det uferdige kinobygget tjene som valglokale.

Oppføringen av kinoen startet i 1936, men stoppet opp under krigen, og bygget sto først ferdig i 1946, med navnet endret til «Forum kino». I mellomtiden var den blitt benyttet blant annet til høylager for det tyske kavaleriet. 

Den tyske beslagleggelsen av Forum kino i okkupasjonstiden påførte Bergen kinematografer et tap på kr 12.035. Etter krigen fortsatte byggearbeidene for fullt, og kinoen åpnet som kommunal kino den 4. oktober 1946 med 1.140 sitteplasser. 

Åpningsfilmen var Walt Disneys *Fantasia*.

Forum kino er en del av et større bygningsmiljø ved Danmarksplass, også dette tegnet av Ole Landmark. Til sammen danner dette det største sammenhengende bygningsmiljø i Bergen fra 1930-tallet. Tidligere var området preget av industrivirksomheten ved Bergen Mekaniske Verksted (lagt ned i 1991), men dette døde ut på 1970- og 80-tallet. Kinoen ble ominnredet i 1990.

Fredning
--------

Forum kino ble etter hvert for stor og dyr i drift. I år 2000 ble det meldt oppstart av fredning av Forum kino, da Bergen kino ville selge eiendommen. Kulturminnemyndighetene var den gang bekymret for at et fritt salg uten klausulering ville føre til at autentisiteten og vesentlige arkitektoniske og kulturhistoriske verdier ville gå tapt, særlig i interiøret. I framlegget til fredning omfattet denne kinobygningens interiør og eksteriør, samt bibliotekdelens eksteriør.

Den siste filmen som ble vist, var *Star Wars*-filmen *Revenge of the Sith* - natt til 19. mai 2005 klokken 00.03. Noen entusiaster hadde da teltet foran Bergen kino i Neumannsgaten i en uke for å sikre seg billett.

19. januar 2006 ble Forum kino midlertidig fredet. Senere på våren solgte Bergen kommune Forum Kino til Stor-Bergen Invest AS og Kermit Eiendom AS for syv millioner kroner. Investorene luftet planer om å skape kinoen om til et flerbrukshus for kultur, men solgte i stedet bygget for 34 millioner året etter, til nye eiere. November 2007 gikk første fjernsynssending på luften fra Forum, med lykkønskning fra ordfører Gunnar Bakke. I mars 2009 dannet kinoen ramme rundt Opera Bergens fem oppføringer av Puccinis *Madame Butterfly*.

TV2 holdt *auditions* for Norske Talenter, og Høgskulen holdt markeringer der ved studiestart. Forum Scene satte opp teaterstykket *Peter Pan*. Fylkeskommunen vektla at en fredning skulle tilrettelegge for videre bruk av bygget som scenelokale, som «et representativt og godt bevart eksempel på en storkino fra midten av 1900-tallet og ett av de fremste eksempler på monumental art deco-preget arkitektur i Norge.»

Forum kino ble fredet av Riksantikvaren 17. januar 2017. Fredningen omfatter hele utsiden, planløsning, materialbruk, overflatebehandling og detaljer som vinduer, dører, lysarmatur og listverk, samt to benker og to urner oppstilt i vestibylen. Fredningen gjelder også bygget bak kinoen, som i sin tid huset Årstad bibliotek. Byantikvaren skrev at Forum er «et enestående eksempel på et helstøpt arkitektonisk verk der fasongen på tomten, funksjonelle og tekniske krav, samt den monumentale formern er nært knyttet til hverandre.»

Forum ble i 2019 solgt til nye eiere, og pusset opp i hht. fredningen. Hovedsal og entré er ført tilbake til den opprinnelige stilen fra åpningen. Høsten 2019 åpnet Forum igjen. Den kommersielle virksomheten i Forum, drives av Forum Scene AS.

Referanser
----------

1. ↑  Jon Hoem: «Forum kino», *Arkitekturnytt*
2. ↑  Grete Fjeldtvedt: «Forum kino»
3. ↑  «Hektisk byggeaktivitet på Kronstadtorvet på slutten av 1930-tallet», *Årstadposten*
4. ↑  Mappe 1633/1947, A-0155 arkivet etter finansrådmannen, Bergen byarkiv
5. ↑  Mappe 1650/1952, A-0155 arkivet etter finansrådmannen, Bergen byarkiv
6. ↑  «Nå skal disse byggene fredes», *Bergens Tidende* 13. februar 2016
7. ↑  Ane Børhaug: «Først i *Star Wars*-køen», *Bergens Tidende* 2. mai 2005
8. ↑  *Madame Butterfly*
9. ↑  Jon Bolstad: «Snart kan Forum Kino vera freda», NRK 17. august 2015
10. ↑  Forum kino
11. ↑  Pål Andreas Mæland: «De tre neste på listen over fredede bygg i Bergen», *Bergens Tidende* 15. februar 2016

Eksterne lenker
---------------

* Bergen byleksikon på nett, om Forum
* Forum kino
* Arkitekturvandring i Bergen[*død lenke*]
* kunsthistorie.com
* Artikkel om Forum kino av Grete Fjeldtvedt på Bergen Byarkivs nettside Historier fra en bydel - Årstad
* (no) «Forum kino». *Kulturminnesøk*. Riksantikvaren – Direktoratet for kulturminneforvaltning.
* Billedsamlingen, Universitetsbiblioteket i Bergen

Portaler: Kultur | Bergen

|  |  |
| --- | --- |
| Oppslagsverk/autoritetsdata | Riksantikvaren kulturminne
 |